Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ περί καθορισμού των προϋποθέσεων χορήγησης και του ύψους των αποζημιώσεων που προβλέπονται στο άρθρο 56γ του κανονισμού υπηρεσιακής κατάστασης των υπαλλήλων ώστε να λαμβάνονται υπόψη οι επίπονες συνθήκες εργασίας

(υποβληθείς από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Ο κανονισμός (ΕΚ) αριθ. .../2004 του Συμβουλίου, της 22ας Απριλίου 2004, τροποποίησε τον κανονισμό (ΕΟΚ, Ευρατόμ, ΕΚΑΧ) αριθ. 259/68 περί καθορισμού του κανονισμού υπηρεσιακής καταστάσεως των υπαλλήλων και του καθεστώτος που εφαρμόζεται επί του λοιπού προσωπικού των Ευρωπαϊκών Κοινοτήτων.

Συνεπώς, είναι σκόπιμο να τροποποιηθεί ο κανονισμός (Ευρατόμ) αριθ. 1799/72 του Συμβουλίου, της 18ης Αυγούστου 1972, περί καθορισμού των προϋποθέσεων χορηγήσεως και του ύψους των αποζημιώσεων που προβλέπονται στο άρθρο 100 του κανονισμού «περί της υπηρεσιακής καταστάσεως των υπαλλήλων για ορισμένες επίπονες εργασίες», ώστε να προσαρμοστεί στο νέο κανονισμό από την 01.05.2004.

Πράγματι, από αυτή την ημερομηνία, η παραπομπή στο παλαιό άρθρο 100 του κανονισμού υπηρεσιακής κατάστασης πρέπει να αντικατασταθεί από παραπομπή στο νέο άρθρο 56γ. Σύμφωνα με αυτή τη νέα νομική βάση, τα άρθρα 1 και 7 του κανονισμού πρέπει να αναδιατυπωθούν. Εξάλλου, οι παραπομπές στους παλιούς βαθμούς πρέπει να αντικατασταθούν από παραπομπές στη νέα βαθμολογική διάρθρωση (άρθρα 2 και 3), και η εφαρμογή του κανονισμού πρέπει να επεκταθεί στο νέο πληθυσμό των συμβασιούχων υπαλλήλων (άρθρο 6). Στο άρθρο 5, η παραπομπή σε κανονισμό που έχει καταργηθεί πρέπει να αντικατασταθεί από την υφιστάμενη παραπομπή.

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ περί καθορισμού των προϋποθέσεων χορήγησης και του ύψους των αποζημιώσεων που προβλέπονται στο άρθρο 56γ του κανονισμού υπηρεσιακής κατάστασης των υπαλλήλων ώστε να λαμβάνονται υπόψη οι επίπονες συνθήκες εργασίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τον κανονισμό υπηρεσιακής κατάστασης των υπαλλήλων των Ευρωπαϊκών Κοινοτήτων και το καθεστώς που εφαρμόζεται επί του λοιπού προσωπικού των Κοινοτήτων, που ορίστηκαν με τον κανονισμό (ΕΟΚ, Ευρατόμ, ΕΚΑΧ) αριθ. 259/68 [1], και ιδίως το άρθρο 56γ του εν λόγω κανονισμού,

[1] ΕΕ L 56 της 4.03.1968, σ. 1. Κανονισμός, όπως τροποποιήθηκε την τελευταία φορά από τον κανονισμό (ΕΚ, Ευρατόμ) αριθ. ... (ΕΕ L ...).

την πρόταση της Επιτροπής, που υποβλήθηκε κατόπιν γνώμης της επιτροπής του κανονισμού υπηρεσιακής κατάστασης,

Εκτιμώντας τα ακόλουθα:

Είναι αρμοδιότητα του Συμβουλίου, που αποφασίζει προτάσει της Επιτροπής, να καθορίσει τις προϋποθέσεις χορήγησης και το ύψος των αποζημιώσεων που δύνανται να χορηγηθούν σε ορισμένους υπαλλήλους ώστε να λαμβάνονται υπόψη οι επίπονες συνθήκες εργασίας,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι υπάλληλοι που καλούνται να εκτελέσουν εργασίες υπό επίπονες συνθήκες δικαιούνται αποζημιώσεων που καθορίζονται σύμφωνα με τα ακόλουθα άρθρα.

Άρθρο 2

Οι αποζημιώσεις εκφράζονται σε μονάδες. Η μονάδα ισούται με το 0,032 % του βασικού μισθού υπαλλήλου του βαθμού 1, πρώτο κλιμάκιο [2]. Οι αποζημιώσεις πολλαπλασιάζονται με το διορθωτικό συντελεστή ο οποίος εφαρμόζεται στις αποδοχές των υπαλλήλων.

[2] Για την περίοδο από την 1η Μαΐου2004 έως την 30ή Απριλίου 2006: βαθμός D*1, πρώτο κλιμάκιο.

Οι αποζημιώσεις καταβάλλονται κατά μήνα.

Άρθρο 3

1. Ο κατωτέρω πίνακας προσδιορίζει τις ιδιαίτερες συνθήκες εργασίας που επιτρέπουν τη χορήγηση των αποζημιώσεων καθώς και τον αριθμό των μονάδων που προβλέπονται ανά ώρα πραγματικής εργασίας.

Ιδιαίτερες συνθήκες εργασίας // Αριθμός μονάδων ανά ώρα πραγματικής εργασίας για τις ομάδες καθηκόντων AD και AST [3]

[3] Για την περίοδο από την 1η Μαΐου 2004 έως την 30ή Απριλίου 2006: κατηγορίες A*, B*, C*, D*.

I. Ατομική προστασία

α) Χρήση ειδικών δύσχρηστων ενδυμάτων που είναι απαραίτητα για την προστασία κατά του πυρός, της μολύνσεως, των ακτινοβολιών και των διαβρωτικών προϊόντων: //

1. Ειδικά βαρέα ενδύματα // 10

2. Αυτόνομο αντιπυρικό σκάφανδρο // 50

3. Άλλα αυτόνομα σκάφανδρα // 34

4. Προστατευτικές ενδυμασίες με αυτόνομη αναπνευστική συσκευή // 25

5. Άλλες προστατευτικές ενδυμασίες με προστατευτική αναπνευστική συσκευή // 20

β) Μερική προστασία: //

1. Αυτόνομες αναπνευστικές συσκευές // 16

2. Πλήρεις αναπνευστικές προσωπίδες // 10

3. Αναπνευστικές προσωπίδες με προστασία κατά της σκόνης // 6

4. Άλλα προστατευτικά συστήματα κατά τοξικών, ασφυξιογόνων, διαβρωτικών και λοιπών προϊόντων // 2

5. Κουτιά με γάντια και τηλεχειριστές // 2

II. Χώροι εργασίας

α) Εργασία σε κλειστούς χώρους //

Εργασία σε κλειστούς χώρους, χωρίς φυσικό φως, που διασχίζονται από ηλεκτρικά καλώδια τάσεως ή από σωληνώσεις υψηλής θερμοκρασίας τοποθετημένα κατά τρόπο ώστε να καθίσταται δυσχερής κάθε μετακίνηση // 2

β) Θόρυβος //

Εργασία σε χώρους όπου ο θόρυβος είναι κατά μέσο όρο ανώτερος των 85 ντεσιμπέλ // 2

γ) Επικίνδυνοι χώροι όπου γίνεται χρήση επίπονου προστατευτικού συστήματος : //

1. Τεχνικές στοές // 2

2. Χώροι όπου η εργασία εκτελείται σε βάθος μεγαλύτερο των 6 μέτρων από την επιφάνεια του εδάφους με ασυνήθεις κινδύνους // 5

Σε αυτές τις περιπτώσεις η αποζημίωση χορηγείται κατόπιν αποφάσεως της αρμόδιας για τους διορισμούς αρχής, λαμβανομένης κατόπιν ενδεχομένης διαβουλεύσεως με επιτροπή ίσης εκπροσωπήσεως. //

III. Φύση της εργασίας

α) Χειρισμός ή εργασία με ορισμένα προϊόντα υπό επίπονες συνθήκες (βλέπε σχετικό κατάλογο στο παράρτημα) // 2

β) Εργασίες εκτελούμενες επί εκρηκτικών υπό την ιδιότητα πυροτέχνου // 5

2. Προκειμένου να καταστεί δυνατός ο διαρκής έλεγχος, οι εργασίες οι οποίες εκτελούνται υπό τις συνθήκες που καθορίζονται στην παράγραφο 1 πρέπει να καταγράφονται επιτόπου και να χρονολογούνται. Η καταγραφή αυτή πρέπει να καθορίζει τις εκτελούμενες εργασίες βάσει του ανωτέρω εμφαινόμενου πίνακα.

Η αρμόδια για τους διορισμούς αρχή καθορίζει τον τρόπο εφαρμογής αυτού του ελέγχου. Δύναται να αποφύγει την καταγραφή στην περίπτωση που δύναται να θεωρηθεί ότι ο αριθμός ωρών των εν λόγω εργασιών είναι ίδιος κάθε μήνα.

Άρθρο 4

Οι αποζημιώσεις που προβλέπονται για τις εργασίες οι οποίες πραγματοποιούνται κάτω από τις συνθήκες που καθορίζονται στο σημείο I του πίνακα που εμφαίνεται στο άρθρο 3 δεν δύνανται να σωρευθούν μεταξύ τους. Το ίδιο ισχύει για εκείνες που προβλέπονται στα σημεία II και III του ιδίου πίνακα.

Εξάλλου, οι αποζημιώσεις που προβλέπονται για τις εργασίες οι οποίες εκτελούνται κάτω από τις συνθήκες που καθορίζονται στα σημεία I και III του εν λόγω πίνακα δεν δύνανται να σωρευθούν.

Για την εφαρμογή των προηγουμένων παραγράφων, στην περίπτωση που οφείλονται πολλές αποζημιώσεις συγχρόνως δεν καταβάλλεται παρά μόνο εκείνη της οποίας το ποσό είναι υψηλότερο.

Άρθρο 5

Υπό την επιφύλαξη της εφαρμογής του άρθρου 2 του κανονισμού (ΕΚΑΧ, ΕΟΚ, Ευρατόμ) αριθ. 300/76 περί καθορισμού των κατηγοριών των δικαιούχων, των προϋποθέσεων χορηγήσεως και του ύψους των αποζημιώσεων που δύνανται να χορηγηθούν στους υπαλλήλους οι οποίοι καλούνται να ασκήσουν τα καθήκοντά τους σε συνεχή ή εκ περιτροπής υπηρεσία [4], οι αποζημιώσεις που εισπράττονται βάσει του παρόντος κανονισμού δεν δύνανται να υπερβαίνουν τις 1.500 μονάδες ανά υπάλληλο και ανά μήνα.

[4] ΕΕ L 38 της 13.2.1976, σ.1. Κανονισμός, όπως τροποποιήθηκε την τελευταία φορά από τον κανονισμό (ΕΚ, Ευρατόμ) αριθ. ... (ΕΕ L ...).

Άρθρο 6

Ο παρών κανονισμός εφαρμόζεται κατ' αναλογία επί των εκτάκτων υπαλλήλων, των επικουρικών υπαλλήλων και των συμβασιούχων υπαλλήλων.

Άρθρο 7

Κάθε έτος, το μήνα Απρίλιο, η Επιτροπή υποβάλλει στο Συμβούλιο έκθεση σχετικά με:

- τον αριθμό των υπαλλήλων ανά κατηγορία οι οποίοι απολαύουν των αποζημιώσεων που αναφέρονται στον παρόντα κανονισμό, κατανεμόμενο ανάλογα με το όργανο και τον τόπο υπηρεσίας, καθώς και τον αριθμό των ωρών εργασίας που πραγματοποιούνται κάτω από τις διάφορες συνθήκες οι οποίες καθορίζονται στον πίνακα που εμφαίνεται στο άρθρο 3,

- το ύψος των δαπανών που αναλογούν σε αυτές τις αποζημιώσεις.

Άρθρο 8

Ο κανονισμός αριθ. 1799/72 [5] καταργείται την ημέρα κατά την οποία αρχίζει να ισχύει ο παρών κανονισμός.

[5] ΕΕ L 192 της 22.08.1972, σ. 1.

Άρθρο 9

Ο παρών κανονισμός αρχίζει να ισχύει την 1η Μαΐου 2004.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ ΚΑΤΑΛΟΓΟΣ ΑΝΑΦΕΡΟΜΕΝΟΣ ΣΤΟ ΑΡΘΡΟ 3

A. Διαβρωτικά και ασφυξιογόνα προϊόντα :

1. Στο χειρισμό:

Αλογόνα, υδραλογόνα οξέα (υδροχλωρικό και υδροφθορικό οξύ), αλογονικά φθορίδια, θειικό οξύ, θειούχο χλώριο, καυστικό νάτριο και καυστικό κάλιο, αμμωνία.

2. Σε τεχνικές εργασίες:

Αδρανοποίηση της επιφανείας και εκσκωρίαση με λουτρό ή με πολτό ανοξειδώτων χαλύβων και ελαφρών κραμάτων με τη βοήθεια οξειδωτικών ή προϊόντων εκσκωρίωσης.

Β. Τοξικά προϊόντα:

1. Στο χειρισμό:

Ραδιενεργά προϊόντα υπό τοξική μορφή. Βηρύλλιο και ενώσεις αυτού. Αρσενικό και ενώσεις αυτού. Υδράργυρος, ενώσεις αυτού και αμαλγάματα. Μολυβδοτετρααιθύλιο. Κυανυδρικό οξύ, κυανιούχο και ακρυλονιτρίλιο. Οξείδιο και διοξείδιο του αζώτου. Φώσφορος και φωσφορικοί αιθέρες. Σελήνιο. Οξείδιο δευτερίου.

2. Σε τεχνικές εργασίες:

Διαμόρφωση κατόπιν μηχανικής επεξεργασίας, συγκέντρωση και εναποθήκευση ραδιενεργών προϊόντων υπό τοξική μορφή. Έκχυση, συγκόλληση και εργασία του μολύβδου και κράματα μολύβδου - αντιμονίου, καδμίου -αντιμονίου.

Γ.Προϊόντα εύφλεκτα ή/και εκρηκτικά:

1. Στο χειρισμό:

Πεπιεσμένα αέρια : ακετυλένιο, οξυγόνο, μεθάνιο, αιθάνιο, αιθυλένιο και σπάνια αέρια. Εξατμιζόμενοι οργανικοί διαλύτες, όπως μεθυλικές και αιθυλικές αλκοόλες, διαιθυλικός αιθέρας, ακετόνη, βενζόλιο, τολουένιο. Υγρά μέταλλα, όπως νάτριο, κάλιο, θείο.

2. Σε τεχνικές εργασίες:

Συγκόλληση σε ατμόσφαιρα αργού. Καθαρισμός και απολίπανση λίαν ακαθάρτων τεμαχίων με τη βοήθεια διαλυτικών όπως το τριχλωραιθυλένιο. Χρησιμοποίηση σε κυκλώματα οργανικών υγρών, όπως το διφαινύλιο, τριφαινύλιο, πολυφαινύλια, Dowtherm, κατάλοιπα υψηλών λεβήτων. Έκχυση παραφίνης και ασφάλτου.

Δ. Ρυπαντικά προϊόντα:

1. Στο χειρισμό:

Ενώσεις καδμίου, χρωμίου, νικελίου, βισμουθίου, βαρίου, βαναδίου και μαγγανίου σε σκόνη. Οξείδιο σιδήρου σε σκόνη.

2. Σε τεχνικές εργασίες:

Διαμόρφωση κατόπιν μηχανικής επεξεργασίας γραφίτη, λίπανση των αντλιών και κινητήρων, όπως οι αντλίες κενού, αντλίες κυκλοφορίας υγρών για κύκλωμα αποσυμπιέσεων, γεννήτριες πεπιεσμένου αέρα. Στίλβωση με ειδικά προϊόντα. Χειρισμός των μεταλλικών σκωριών.

Το παρόν παράρτημα θα τροποποιηθεί από το Συμβούλιο κατόπιν προτάσεως της Επιτροπής συναρτήσει της επιστημονικής και τεχνικής εξελίξεως.